## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2018. január 31-i nyílt üléséről***

Önkormányzati rendelet: 1-4/2018.(II.1.)

Határozat: 1-5/2018.(I.31.)

*(Az elfogadott rendeletek a jegyzőkönyv hátulján találhatók.)*

*J E G Y Z Ő K Ö N Y V*

|  |  |  |
| --- | --- | --- |
| *Készült*: | Körmend Város Önkormányzata Képviselő-testületének 2018. január 31-i nyílt üléséről | |
| *Jelen vannak:* | Bebes István, Faragó Gábor, Tóth Gábor, Geosics László, Bán Miklós, Ferencz Gyula, Czvitkovics Gyula, Csák Tamás, dr. Hadnagy Ádám, Auer Miklós, Tompa László képviselő-testületi tagok | |
| *Távol van:* | | Szabó Ferenc képviselő |
| *Tanácskozási joggal meghívottak közül jelen van:* | | |
|  | dr. Stepics Anita jegyző  Némethné Simon Mária, a Gazdasági és Pénzügyi Iroda vezetője  Forró Szilvia Városfejlesztési és Építéshatósági irodavezetője  Körmendy-Szalai Mónika a Projekt Iroda vezetője | |

Bebes István polgármester köszönti a megjelenteket és megállapítja, hogy a Képviselő-testület az ülésen 11 fővel jelen van, az határozatképes, az ülést 14 óra 00 perckor megnyitja.

Bebes István polgármester elmondja, hogy a 10. napirendi pontként egy szóbeli előterjesztést szeretne felvetetni, amit majd szóban ismertet a képviselő-testülettel, kéri a módosított napirend elfogadását.

A Képviselő-testület a módosított javaslatot 11 igen szavazattal elfogadja, és a következő napirendet hagyja jóvá:

# N A P I R E N D

Nyílt ülés keretében:

1. Beszámoló a polgármester két ülés közötti munkájáról.

Előterjesztő: **Bebes** **István** polgármester

1. Adósságot keletkeztető ügylet

Előterjesztő: **Bebes** **István** polgármester

1. 2018. évi költségvetési rendelet megalkotása

Előterjesztő: **Bebes** **István** polgármester

1. 2017. évi költségvetési rendelet módosítása

Előterjesztő: **Bebes István** polgármester

1. Szervezési és működési szabályzat módosítása

Előterjesztő: **Bebes István** polgármester

1. Közterületek használatáról és rendjéről szóló rendelet módosítása

Előterjesztő: **Bebes István** polgármester

1. TOP turisztikai projekt kapcsán Őriszentpéter Önkormányzatával kötendő megállapodás jóváhagyása

Előterjesztő: **Bebes István** polgármester

1. Roma Nemzetiségi Önkormányzattal való együttműködési megállapodás felülvizsgálata

Előterjesztő: **Bebes István** polgármester

1. OEVB tagok megválasztása

Előterjesztő: **dr. Stepics Anita** jegyző

1. Önkormányzati állásfoglalás

Előterjesztő: **Bebes István** polgármester

- Jelentés az előző ülésen elhangzott interpellációkra tett intézkedésekről.

Előterjesztő: **Forró Szilvia** irodavezető

- Interpellációk

**N A P I R E N D:**

**1./ Beszámoló a polgármesternek a két ülés között tett fontosabb intézkedéseiről, eseményekről**

Előterjesztő: **Bebes István** polgármester

Bebes István polgármester elmondja, hogy 2017. december 23-án a 4. adventi gyertyát gyújtotta meg a város adventi gyertyáján. 2018. január 4-én részt vett a megyei évértékelő, évindító megbeszélésen, ahol a TOP-os projekteket igyekeztek áttekinteni, a polgármesterek voltak erre hivatalosak. Január 5-én, 9-én és 11-én projektmegbeszélés zajlott. Január 7-én részt vett a Városi Fúvószenekar Egyesület újévi koncertjén, a megjelentek köszöntötte. Köszöni a Művelődési Központnak és a Civil Szervezeteknek, egyesületeknek az előkészületet, hiszen egy nap alatt kellett helyszínt varázsolni, és egy nap alatt kellett azt visszavarázsolni az iskolai oktatáshoz, ugyanígy köszönet jár a városgondnokságnak is. Köszöni a Városi Fúvószenekarnak, hogy évről- évre színvonalas műsorral ajándékozza meg a város lakóit és az ide látogató vendégeket is. Január 12-én részt vett a Külgazdasági és Külügyminisztérium sajtótájékoztatóján, az ADA Hungária Kft. beruházásának bejelentésén. Három telephelyen is fejlesztéseket hajt végre a cég, Körmenden, Zalaegerszegen és Nován. Megköszöni a képviselő-testületnek, hogy pozitívan álltak hozzá, és a támogatásukról biztosították a céget. Január 18-án egyeztetést folytatott az Interreg pályázat kapcsán az osztrák projektpartnerrel. Január 19-én részt vett az M8 autóút Körmend-Rábafüzes országhatár közötti szakasz építési munkáit megelőző munkaterület átadás-átvételén. A tavasz beálltával megkezdődnek a munkálatok, az elkövetkezendő 38 hónap ennek a szakasznak a megépítésének a jegyében fog zajlani. Ugyanezen a napon a Megyeházán rendezett, a Magyar Kultúra Napjához kötődő „Közösségi Kultúráért Díj” átadó ünnepségén, ahol a díjazott a Béri Balogh Ádám Táncegyüttes volt, továbbá A Vas Megyei Kormányhivataltól kapott megkeresést, amely szerv kérte, hogy tájékoztassa a Képviselő-testületet arról, hogy vizsgálták a bizottsági jegyzőkönyvek részükre történő megküldését, és annak érdekében, hogy ezek megküldése minden bizottság esetében rendszeres legyen, kérték a jegyző asszony intézkedését. Január 22-én találkozón vett részt a szlovén főkonzullal, partnerségi aktualitások kapcsán, valamint részt vett a Gimnáziumban a Magyar Kultúra napja alkalmából rendezett ünnepségen, koszorúzáson, kiállítás megnyitón, amit minden képviselőnek megtekintésre ajánl, továbbá részt vett a Boldog Batthyány-Strattmann László ünnepnapja tiszteletére rendezett szentmisén és az utána rendezett előadásokon, megköszöni az egyháznak a megrendezést. Január 24-én részt vett a Nyugat- Dunántúli Regionális Hulladékgazdálkodási Önkormányzati Társulás tanácsülésén, ahol tájékoztató a határozatok végrehajtásáról, 2017. évi költségvetési rendelet módosítása, az STKH Kft. által készített Gördülő Beruházási Terv volt napirenden, a holnapi napon újabb tárgyalás lesz. Részt vett továbbá a gimnázium belső felújítását célzó projekt sajtótájékoztatóján, egy korábbi testületi döntés kapcsán megújult a gimnázium külső homlokzata, tetőszerkezet javítására, nyílászáró cserére került sor, most pedig belső megújításra kerül sor. Január 25-én megbeszélést folytatott az EMMI megbízásából könyvtári szakértői vizsgálatot végző ellenőrrel könyvtári alapfeladatok ellátásáról, fenntartói szerepről. Megállapítást nyert, hogy az intézmény magas színvonalon működik, ehhez a testület a megfelelő lehetőséget folyamatosan biztosítja. Január 26-án és 30-án 95 éves szépkorút köszöntött, emléklapot adott át.

Bebes István polgármester kéri a beszámoló elfogadását.

*A Képviselő-testület a beszámolót 10 igen, 1 tartózkodás mellett elfogadja.*

**2./ Adósságot keletkeztető ügyletek megállapítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy kötelező előterjesztésként tárgyalni a költségvetési rendelet előtt az adósságot keletkeztető ügyletek bemutatását. Az előterjesztésben a költségvetési rendelet tervezetben is szereplő fejlesztési célú hitel jelenik meg, ami 3 éves futamidővel jelenik meg. Azt bizonyára mindenki hallja a híradásokból és ez ténylegesen így is van, hogy az önkormányzatok gonddal küzdenek a TOP pályázatok során, mivel az elnyert támogatáshoz képest jóval magasabb összegre árazza be a piac a kivitelezéseket. Továbbá vannak a különböző projektekhez kapcsolódó fontos fejlesztési feladatok is, amelyeknek a megoldása szükséges ahhoz, hogy egy jól működő projektrész legyen. Teljesen természetes az, hogy a forrásnak rendelkezésre kell állnia ahhoz, hogy egy közbeszerzési eljárás után eredményesen döntést lehessen hozni. Ugyanúgy mint a tavaly évben, természetesen azt szeretnék, ha erre a hitelvételre nem kerülne sor, tavaly is igyekeztek ennek a kereteit megteremteni.

Tompa László képviselő-testületi tag elmondja, hogy a 2018. évre 80 millió forint fejlesztési célú hitel felvételét tervezik be, az is ki van mutatva, hogy a helyi adóból 2021-ig mekkora bevétel várható. Látható, hogy a bevétel a tervek szerint nem nő. További aggálya az, hogy miért adósítják el 2019-2021 között – esetleg egy másik önkormányzat büdzséjére – a várost, nem lenne-e jobb megoldása az, ha valamelyik projektet visszamondanák.

Bebes István polgármester elmondja, hogy Tompa László képviselő úr tavaly is ezeket a dilemmákat tárta eléjük, és láthatja, hogy a költségvetéssel bizonyították azt, hogy igyekeztek olyan gazdálkodást folytatni és úgy menni előre, hogy minden egyes fejlesztési feladat be tudjon kerülni abba a sorba, aminek a végrehajtása fontos, ugyanakkor az is kell látnia, hogy jelen pillanatban vannak ugyan ígérvények, de nem elégségesek, nem lehet készpénznek venni, ha ezek a projektek megvalósulnak, szinte minden magyarországi önkormányzat 10-15-20 %-al túlfut egyes projekteken. Azt gondolja, hogy nem eladósításról van szó – hiszen az egy teljesen más történet, -, az a valamikori szocialista kormányok ismérve volt, addig vonták el az önkormányzatoktól a pénzt, amíg teljesen ki nem szipolyozták őket. Az adósság keletkeztetésével kapcsolatos nagyon szigorúak a szabályok, amelyekben nagyon komoly mértékben kell bebizonyítani azt, hogy ha hitelfelvételt tesznek, akkor annak a visszafizetését is meg tudják tenni. Ez Kormányengedélyes hitel, ő ebben semmi ördöngösséget nem lát, ezért is kéri, hogy támogassa a testület a javaslatot.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását. Tompa László képviselő-testületi tag felvetett kérdésére megfogalmazódott benne is egy kérdés – bár csak költői - : melyik projektet kellene visszavonni, a Zöldváros, a piac vagy esetleg a kerékpárút projektjét. Ezek mind a város fejlődését irányozzák elő.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Tompa László képviselő-testületi tag elmondja, hogy az Ipari Parknál tervezett csatornaelvezetés projekt visszavonásában látná a lehetőséget, hiszen az Ipari Parkot nagyon kevés gazdálkodó használja.

Bebes István polgármester jelzi képviselő úrnak, hogy - egy része annak a projektnek, ami a csapadékvíz elvezetést segíti - az a projekt összhangban van azzal a projekttel, ami az északi városrésznek a csapadékvíz elvezetését megoldja. Sokáig küzdöttek, 4 évvel ezelőtt volt az utolsó problémás időszak, aztán a testület forrást biztosított és megoldotta a bevédést. Azt gondolja, hogy ezeknek a kérdésköröknek az egységes kezelése és a teljes északi városrész csapadékvíz elvezetése egy fontos dolog. A projekt másik tartalmi elemében azokat a területeket tárják fel, amelyek többek között az önkormányzat tulajdonát is képezik. Ha a 8-as gyorsfogalmi út építése megkezdődhet, akkor ez a befektetés vissza is tud térülni.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 9 igen szavazattal, 2 tartózkodás mellett elfogadja, és a következő határozatot hozza:

**1/2018(I.31.) önkormányzati határozat**

Körmend város Önkormányzati Képviselő-testülete az 1. számú mellékletben meghatározottak szerint elfogadja az Áht. 29.§ (3) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét.

**3./ Körmend Város Önkormányzata 2018. évi költségvetése**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a költségvetés két nagy elemből áll, egyrészt a működési költségvetés, másrészt a felhalmozási költségvetés. A működési költségvetés intézményi szerkezetben nem számol változással. Az önkormányzat összegre ugyanannyi támogatást kap a működéséhez az államtól, mint amennyit tavaly kapott, 600 millió forintot. Sajnos továbbra sem érkezik normatív támogatás a városgondnokság által ellátott feladatokra. Jelzi, hogy az önkormányzatnál a helyi adóbevételekben erősödés látható, ez egy komoly pénzügyi fegyelmet mutat, és mutatja a helyi cégek erősödését is. Köszöni a helyi cégeknek, hogy eleget tesznek a kötelezettségüknek. Ebben az évben is hasonló adóbevételt várnak, hiszen számos beruházás indul el idén a városban, és az M8 is jelentős adóbevételt fog termelni az elkövetkezendő években. Működési kiadási oldalon a személyi és dologi kiadások jelennek meg intézményenként, ebben a minimálbér emelése jelenik meg új hatásként. Felhalmozási költségvetésben az egyes pályázatok megvalósítása erre az évre fog esni a városban. Több mint egy milliárd forint – közel a kettő milliárd forinthoz - érkezett már a számlára a nyertes pályázatok révén, de hazai forrásból is el van már különítve 73 millió forint pályázatok megvalósítására. Azok a fejlesztési igények, amik megjelennek a különböző sorokban, azt mutatják, hogy igyekeznek azokat a fejlesztések megvalósítani, amelyeket a korábbi időszakban megterveztek. Benne szerepel az ADA részére megszavazott juttatás is. Annyit szeretne még elmondani, hogy látható az, hogy sok kihívás áll előttük 2018-ban, ami annyit jelent, hogy minden kollégának megfeszített erővel kell dolgoznia annak érdekében, hogy az itt lévő fejlesztéseket meg tudják valósítani, és emellett a működés is rendben legyen.

Auer Miklós képviselő-testületi tag elmondja, hogy az 5. oldalon lévő egyéb működési célú támogatások államháztartáson kívül részben fel van sorolva a sport, kultúra, rádió, a helyi járat, azonban az újságot nem találja, kérdezi, hogy az nem ebben a rubrikában kéne, hogy legyen.

Bebes István polgármester elmondja, hogy az újság a dologi kiadás részben szerepel.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja rendeleti javaslat elfogadását.

Auer Miklós képviselő-testületi tag elmondja, hogy a 6. mellékletben a Pászthory-ház megvásárlásáról van szó, tudja, hogy ez most már így fog lenni. Az a véleménye, hogy ne bontsák le a múltra, inkább építsék rá a jövőt – Dévény Sándor Kossuth-díjas építész mondta. Szeretné, hogy ez a ház – ha már meg is veszik – ne jusson arra a sorsra, mint a Fényes.

Bebes István polgármester elmondja, hogy ezt a kérdést már a vásárlás időszakában megvitatták. Ahhoz, hogy ennek a foghíj beépítésén, kezelésén túl tudjanak lépni, szükséges volt az, hogy egy tulajdonosa legyen a területnek. Régebb óta jelenlévő érdeklődők vannak, az volt eddig a probléma, hogy különleges tulajdoni jogviszony volt. Bízik abban, hogy a tervezés során lesz olyan elem, amelyet képviselő úr említ és meg tud ott jelenni.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 9 igen szavazattal, 2 tartózkodás mellett elfogadja, és a következő rendeletet alkotja:

**1/2018.(II.1.) önkormányzati rendelet**

Körmend város Önkormányzata 2018. évi költségvetéséről

**4./ A 2017. évi költségvetési rendelet módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy bérkompenzáció kapcsán érkezett támogatás az önkormányzathoz, megérkezett továbbá a rendkívüli működési támogatás is a városhoz tavaly év végén 45 millió forint összegben és intézményenként is történtek pénzmozgások, amiknek az átvezetését kéri a rendelet-tervezet.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja rendeleti javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 10 igen szavazattal, 1 tartózkodás mellett elfogadja, és a következő rendeletet alkotja:

**2/2018.(II.1.) önkormányzati rendelet**

Körmend Város Önkormányzata és intézményei 2017. évi költségvetéséről szóló 1/2017. (I.27.) önkormányzati rendeletének módosításáról

**5./ Szervezeti és működési szabályzat módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az előterjesztés is írja, ugyanezen az ülésen tárgyalandó 2018. évi költségvetési rendelet-tervezet a jelen előterjesztéshez mellékelt rendelet-tervezet szerint készült el, ezért is kérik ennek jóváhagyását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja rendeleti javaslat elfogadását.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 10 igen, 1 nem szavazattal elfogadja, és a következő rendeletet alkotja:

**3/2018.(II.1.) önkormányzati rendelet**

A képviselő-testület szervezeti és működési szabályzatáról szóló 19/2014. (X.31.) önkormányzati rendelet módosításáról

**6./ Közterület használatáról szóló rendelet módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a köztársasági elnök kitűzte a választásokat, február közepén a kampány is kezdetét veszi, ezért nem látták indokoltnak azt, hogy ebben az időszakban a rendeletben megmaradjon a jelenlegi szabályozás a politikai célú aláírásgyűjtések terén. A választásokat követően át kell azonban újra gondolni a szabályozás mikéntjét, mert vannak olyan színterek, amik nem arra szolgálnak, hogy ott politikusok hirdessék gondolataikat. Egyértelműen ilyennek tartja a lakosság a piacot, aminek a rendjéről egy külön önkormányzati rendelet szól, és ami nem az ilyen tevékenységek színtere. Így később erre vissza szeretnének majd térni, most azonban a módosítást kérik a testülettől.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja rendeleti javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő rendeletet alkotja:

**4/2018.(II.1.) önkormányzati rendelet**

A közterületek használatáról és rendjéről szóló 21/2003. (VI.01.) önkormányzati rendelet módosításáról

**7./ TOP turisztikai projekt kapcsán Őriszentpéter Önkormányzatával kötendő**

**megállapodás jóváhagyása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy Körmend vezetésével közös projektet valósít meg Körmend és Őriszentpéter a turisztika kapcsán. Ennek során a konzorciumvezető látja el a közbeszerzési és a műszaki ellenőri feladatokat, ennek lebonyolításáról szólnak a megállapodások, amiknek jóváhagyását kérik a testülettől.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**2/2018(I.31.) önkormányzati határozat**

Körmend Város Önkormányzata jóváhagyja a ***TOP-1.2.1-15*** kódszámú pályázati felhívásra Körmend Város Önkormányzata és Őriszentpéter Város Önkormányzata által közösen, **TOP-1.2.1-15-VS1-2016-00003 azonosító számon,** „**Természeti kincseink nyomában - az Őrség és a Rábamente integrált turisztikai fejlesztése”** címen benyújtott projekthez kapcsolódóan az előterjesztéshez mellékelt, Őriszentpéter Város Önkormányzatával kötendő megállapodásokat.

**8./ Roma Nemzetiségi Önkormányzattal való együttműködési megállapodás felülvizsgálata**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy minden évben januárban kell felülvizsgálni a nemzetiségi önkormányzatokkal kötött megállapodásokat. Tavaly változott az ide vonatkozó jogszabály, így immár a belső ellenőrzésre is ki kell terjeszteni az együttműködést, erről szól az előterjesztés.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**3/2018(I.31.) önkormányzati határozat**

Körmend város Önkormányzata Képviselő-testülete megismerte a Körmendi Roma Nemzetiségi Önkormányzattal megkötött együttműködési megállapodás módosítását, és azt jóváhagyja, egyúttal felhatalmazza a polgármestert a megállapodás egységes szerkezetben történő aláírására.

**Körmend, 2018. január 23.**

Felelős: Közszolgálati Iroda vezetője megállapodás megkötéséért

Pénzügyi Iroda vezetője végrehajtásért

Határidő: szerződés aláírására 15 nap

**9./ OEVB tagok megválasztása**

Előterjesztő: **Dr. Stepics Anita jegyző**

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a korábban megválasztott országgyűlési egyéni választókerületi választási bizottság mandátuma lejár, ezért új bizottságot kell választani. Jegyző asszony megtette a javaslatát, kéri, hogy a testület fogadja el a választási bizottság tagjainak megválasztására vonatkozó javaslatot.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen szavazattal, 1 tartózkodás mellett elfogadja és a következő határozatot hozza:

**4/2018(I.31.) önkormányzati határozat**

Körmend város Önkormányzata Képviselő-testülete a 2013. évi XXXVI. törvény 22.§-ában biztosított jogkörében eljárva, a 2018. évi országgyűlési választásokhoz kapcsolódóan, Vas megye 3. számú országgyűlési egyéni választókerülete tekintetében az Országgyűlési egyéni választókerületi választási bizottság összetételét az alábbiak szerint állapítja meg:

Tagok:

1. Dr. Faragó Gábor Körmend, Deák Ferenc u. 1/B.
2. Koncz Sándor Körmend, Bajcsy-Zsilinszky u. 1.
3. Mándli Tibor Körmend, Juhar u. 5.

Póttagok:

1. Andorka Imre Körmend, Mónus Illés u. 15.
2. Horváth Sándor Körmend, Bartók Ltp. 13.

Felelős: OEVB alakuló ülés összehívásáért jegyző

esküfelvételért polgármester

**10./ Önkormányzati állásfoglalás**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy mindenki előtt ismert az, hogy milyen nehéz időt élt a város akkor, amikor más, idegen országokból tömegesen Magyarországra érkezett emberek jelentek meg városunkban, mert itt nyertek ideiglenes elhelyezést. A városlakók fegyelmezetten kezelték a helyzetét, a rendvédelmi szervek pedig fokozott védelmet nyújtottak a város számára. De emellett sem volt ez könnyű, ezt mindannyian tudják. Most kérés érkezett az önkormányzatokhoz, hogy foglaljanak állást saját településeiket érintően abban a helyzetben, ami rájuk nehezedik. Felolvassa az ide vonatkozó határozati javaslatot**:**

**„**Körmend Város Önkormányzata Képviselő-testülete büszke arra, hogy az elmúlt évszázadban értékteremtő, aktív civil élet folyt a városban. Az önkormányzat a társadalmi élet különböző területein tevékenykedő közösségeket és az általuk végzett pótolhatatlan munkát olyan értéknek tekinti, melyet meg kívánunk védeni a különböző külföldi spekulánsok gazdasági befolyásolásától.

A képviselő-testület tiltakozik az ellen, hogy a legújabb hírek szerint Soros György az általa korábban megjelentetett terv végrehajtása érdekében bevándorlás-szervező irodákat akar nyitni a magyar városokban, és több százezer dollárt oszt szét ezekben a hetekben, hogy felépítse vidéki hálózatát.

Körmend városa 2016-ban első kézből tapasztalta meg az illegális migráció problémáit, amikor Magyarország Kormánya tehermentesítendő más településeket ideiglenes befogadó állomást létesített a Belügyminisztérium tulajdonában lévő Rendészeti Szakközépiskola területén. Komoly energiákat kellett mozgósítanunk, hogy az itt élők a lehető legkevesebbet érzékeljék a tábor működéséből és, hogy fenntartsuk a közbiztonság korábbi szintjét. Ezt az állomást aztán nem kis küzdelem árán sikerült felszámolnunk a tavalyi évben.

A körmendieknek joguk van ahhoz, hogy eldöntsék kikkel kívánnak együtt élni. Körmend Város Önkormányzata ezért - képviselve a körmendi lakosok érdekét - kinyilvánítja, hogy nem kíván Körmenden sem bevándorlás - szervező irodát, sem pedig egy újabb esetleges migránstábort.

Ezzel együtt pedig szorgalmazzuk, hogy a magyar önkormányzatok utasítsák el a kötelező, felső korlát nélküli betelepítési kvóta végrehajtását.”

Tompa László képviselő-testületi tag elmondja, hogy úgy látszik, ami késik, arra egy kicsit várni kel, de örül, hogy eljutottak eddig a pillanatig. Magának az önkormányzatnak lett volna rá lehetősége tiltakozni 2016. tavaszán, ezt nem tette meg. Most örül, hogy a kampány során ezt megteszik, így tiszta szívvel tudja támogatni az előterjesztést.

Bebes István polgármester elmondja, hogy cáfolja a képviselő úr által mondottakat, igenis tiltakoztak, írtak levelet, minden fórumon megnyilatkoztak. Nincs új a nap alatt, nem volt olyan, amit elmulasztottak volna, utólag mégiscsak az önkormányzatot igazolták ezek a dolgok, hiszen semmi olyan probléma nem adódott, ami ezt alátámasztotta volna, mindent együtt, közösen megoldottak, nyilván a város lakóit illeti ezért a dicséret és azokat a rendvédelmi szerveket, az önkormányzati kollégákat, akik mindent megtettek annak érdekében, hogy ez a dolog teljes mértékben megoldódjon.

Bebes István polgármester kéri a határozati javaslat elfogadását.

*Auer Miklós képviselő-testületi tag nem vesz részt a szavazásban.*

Körmend Város Önkormányzata Képviselő-testülete a javaslatot 9 igen szavazattal, 1 tartózkodás mellett elfogadja és a következő határozatot hozza:

**5/2018(I.31.) önkormányzati határozat**

Körmend Város Önkormányzata Képviselő-testülete büszke arra, hogy az elmúlt évszázadban értékteremtő, aktív civil élet folyt a városban. Az önkormányzat a társadalmi élet különböző területein tevékenykedő közösségeket és az általuk végzett pótolhatatlan munkát olyan értéknek tekinti, melyet meg kívánunk védeni a különböző külföldi spekulánsok gazdasági befolyásolásától.

A képviselő-testület tiltakozik az ellen, hogy a legújabb hírek szerint Soros György az általa korábban megjelentetett terv végrehajtása érdekében bevándorlás-szervező irodákat akar nyitni a magyar városokban, és több százezer dollárt oszt szét ezekben a hetekben, hogy felépítse vidéki hálózatát.

Körmend városa 2016-ban első kézből tapasztalta meg az illegális migráció problémáit, amikor Magyarország Kormánya tehermentesítendő más településeket ideiglenes befogadó állomást létesített a Belügyminisztérium tulajdonában lévő Rendészeti Szakközépiskola területén. Komoly energiákat kellett mozgósítanunk, hogy az itt élők a lehető legkevesebbet érzékeljék a tábor működéséből és, hogy fenntartsuk a közbiztonság korábbi szintjét. Ezt az állomást aztán nem kis küzdelem árán sikerült felszámolnunk a tavalyi évben.

A körmendieknek joguk van ahhoz, hogy eldöntsék kikkel kívánnak együtt élni. Körmend Város Önkormányzata ezért - képviselve a körmendi lakosok érdekét - kinyilvánítja, hogy nem kíván Körmenden sem bevándorlás - szervező irodát, sem pedig egy újabb esetleges migránstábort.

Ezzel együtt pedig szorgalmazzuk, hogy a magyar önkormányzatok utasítsák el a kötelező, felső korlát nélküli betelepítési kvóta végrehajtását.

**Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

Tompa László, Csák Tamás, Ferencz Gyula és Geosics László képviselő-testületi tagok az interpellációra kapott választ elfogadják.

Tompa László képviselő-testületi tag elmondja, hogy csak reméli, hogy az idei évben lesz egy szép nagy, őrségi lucfenyő a város karácsonyfájaként.

**Interpellációk:**

Dr. Hadnagy Ádám képviselő-testületi tag elmondja, hogy a Béke utcában és a Vasútmellék utcában szeretne kátyúzást kérni.

Geosics László képviselő-testületi tag elmondja, hogy a decemberi ülés után a városgondnokság összeszedte a szemetet a horvátnádaljai városrészen a 8-as út mellett, sajnos azóta dupla mennyiségű szemét található ott, jó lenne, ha két oldali árokrész ismét ki lenne tisztítva.

Bebes István polgármester elmondja, hogy nagyon figyelmes autósok haladnak el a városban, akik szeretik, ha szemetes a város, ezzel nem kis gondot okoznak a városgondnokság dolgozóinak.

Ferencz Gyula képviselő-testületi tag elmondja, hogy a Rákóczi út déli oldalán lévő járdán a világítás helyreállítása érdekében meg lett bontva az aszfalt kettő helyen, kéri annak helyreállítását.

Tompa László képviselő-testületi tag elmondja, hogy

- a Bem József utca és a Bástya utca sarkán van egy parkoló, szeretné, hogy azt rakják rendbe valamilyen szinten. A parkoló mellett vannak fenyőfák, erdei fenyők, amik a mellette lévő lakóházra ráhajlanak. Kéri továbbá a sármentesítést,

- a hétemeltes parkolójában van egy nagy platánfa, - amit már korábban jelzett, hogy a kukásautó mindig eléri – most indul a vegetáció, úgyhogy szerinte most kellene a metszésre hangsúlyt fektetni.

Auer Miklós képviselő-testületi tag kéri, hogy

- az útburkolati jeleket mielőbb fessék fel a kiemelt gyalogátkelőhelyeken, illetve a mellette lévő kerékpárút sárga színű útburkolati jelét, valamint a kerékpárúton lévő jeleket is,

- tavaly ilyenkor beszéltek e-töltőállomásról – bár a költségvetésben nem látszott – kérdezi, hogy lesz-e rá lehetőségük az idén,

- régóta többen hiányolják a Munkácsy Mihály utcában a járda folytonosságát a nyugati oldalon, ott egyszer csak elfogy a járda, ugyanígy az Alkotás utcában is, kérdezi, hogy ezzel kapcsolatban számíthatnak-e valamikor valamire.

- többen érdeklődnek, hogy a sajtgyár helyén mi lesz,

- arról volt szó, hogy a Vida József utcában ha elkészül a ház, tesznek oda egy emléktáblát, valamint a már többször említett kuka is ottmaradt,

- amikor a IV. Béla király szobra elkészült, valószínűleg meg volt még a bal hüvelykujja és az orra is, de ezek most már nincsenek, meg kell kérni a szobor alkotóját, hogy pótolja ezeket a hiányosságokat,

- az ülésre jövet kapott egy jelzést, hogy a horvátnádaljai óvodában veszélyesek az udvari játékok, például a csúszda.

Bebes István polgármester elmondja, hogy azokból, amiket képviselő úr elmondott, néhány a költségvetésben tervezve lett. Az e-töltőállomással kapcsolatban ők visszajeleztek – úgy látszik a malom lassan őröl -, de válasz nem érkezett. Bíznak abban, hogy az újabb kérésükre kapnak majd valami választ. A járda kérdést pontosan át fogják tekinteni a városfejlesztési irodával. A sajtgyár területe nem az ő asztaluk, van egy tulajdonos, aki úgy gondolja, hogy az élete egyik legnagyobb biznisze lesz annak az értékesítése, gyémánt áron próbálja meg eladni, valószínű ez nem fog neki egyhamar sikerülni, mint ahogy több mint 10 éve nem tudják már a területet eladni. A szobor alkotójának jelezni fognak, valaki biztos úgy gondolta, hogy nem lehet az ott teljes egészében, ezért elkezdte azt bontani. Bízzanak benne, hogy helyre lehet azt állítani.

További kérdés, vélemény nem hangzik el. Bebes István polgármester a Képviselő-testület ülését 14 óra 55 perckor bezárja.

K. m. f.

Bebes István dr. Stepics Anita

polgármester jegyző